Zondo-kommissie: Nóg ŉ dagvaarding vir ZumaOudpres. Jacob Zuma (Foto: Sandile Ndlovu/Pool) Die Zondo-kommissie het ŉ nuwe dagvaarding aan oudpresident Jacob Zuma beteken om in Januarie en Februarie voor die kommissie te verskyn. Zuma moet van 18 tot 22 Januarie en van 15 tot 19 Februarie voor die kommissie verskyn. ŉ Dagvaarding is vroeër aan Zuma beteken wat hom verplig het om voor die kommissie te verskyn. Hy moes op 19 November ook voor die kommissie getuig, maar het toe tydens die teepouse sonder toestemming die Zondo-kommissie verlaat en net nie weer teruggekeer nie. Mbuyiselo Stemela, woordvoerder van die kommissie, sê die kommissie sal ŉ klag teen Zuma by die polisie indien hieroor sodra die aansoekproses by die Konstitusionele Hof, om Zuma te dwing om te getuig, afgehandel is. Die kommissie is van plan om die Nasionale Vervolgingsgesag (NVG) te vra om Zuma se gedrag te ondersoek sodra daar amptelik by die polisie ŉ klag ingedien is. Zuma se regsverteenwoordiger, adv. Muzi Sikhakhane, het reeds vroeër aangedui hulle gaan adjunkhoofregter Raymond Zondo se besluit om hom nie aan die kommissie te onttrek nie, in die hooggeregshof betwis deur dit in hersiening te neem. Zuma se regspan het gesê deel van hul hersieningsaansoek in die hooggeregshof sal wees dat Zondo nie as regter in sy eie saak kan optree nie. Zuma se aansoek dat Zondo hom verskoon, is vroeër deur Zondo verwerp nadat die regter gesê het hy en Zuma is nie vriende nie en dat hy ook geen bevooroordeling teen Zuma het soos die oudpresident beweer nie.